ไทย-ลาว เซ็น MOU ร่วมมือพัฒนาด้านสาธารณสุขฉบับแรกในรอบ 20 ปี
ไทย-ลาว เซ็น MOU ร่วมมือพัฒนาด้านสาธารณสุขฉบับแรกในรอบ 20 ปี
16 ก.ย. 2559

นพ.ปิยะสกล สกลสัตยาทร รัฐมนตรีว่าการกระทรวงสาธารณสุข เป็นประธานการประชุมทวิภาคีระดับรัฐมนตรี ว่าด้วยความร่วมมือด้านสาธารณสุขไทย-ลาว โดยมี รศ.ดร.บุนคง สีหะวง รมว.สาธารณสุข สาธารณรัฐประชาธิปไตยประชาชนลาว เป็นประธานร่วม
โดยนพ.ปิยะสกล เปิดเผยว่า การประชุมครั้งนี้จัดขึ้นเพื่อหารือการแก้ไขปัญหาสาธารณสุขที่สำคัญและการพัฒนากลไกการทำงานร่วมกัน เพื่อพัฒนาการดำเนินงานด้านสาธารณสุขระหว่างทั้ง 2 ประเทศ ให้มีความเป็นรูปธรรมมากยิ่งขึ้น
พร้อมทั้งได้ลงนามบันทึกความเข้าใจระหว่างรัฐบาลแห่งราชอาณาจักรไทยกับรัฐบาลแห่งสาธารณรัฐประชาธิปไตยประชาชนลาว ว่าด้วยความร่วมมือด้านสาธารณสุข โดยรัฐมนตรีว่าการกระทรวงสาธารณสุขของทั้ง 2 ฝ่าย เพื่อเป็นแนวทางการดำเนินงานในความร่วมมือด้านสาธารณสุขร่วมกันใน 14 ประเด็น ได้แก่
1.) การป้องกันและควบคุมโรคติดต่อและปัจจัยเสี่ยงของโรคไม่ติดต่อ 2.) การควบคุมคุณภาพอาหาร ยา และอุปกรณ์การแพทย์ 3.) การแลกเปลี่ยนข้อมูลการขึ้นทะเบียนผลิตภัณฑ์สุขภาพ 4.) การเสริมสร้างขีดความสามารถของการทดสอบทางห้องปฏิบัติการ 5.) การแลกเปลี่ยนข้อมูลสารตั้งต้นที่ใช้ผลิตยาเสพติดและยารักษาทางจิตเวช 6.) การส่งเสริมพัฒนาการตรวจเบ็ดเสร็จ ณ จุดเดียว ในพื้นที่ควบคุมร่วมกันชายแดนไทย-ลาว 7.) การป้องกัน รักษา และฟื้นฟูผู้ป่วยทางจิตและผู้ติดยาเสพติด 8.) การพัฒนาศักยภาพและขีดความสามารถบุคลากรสาธารณสุข 9.) การพัฒนาระบบบริการสุขภาพ 10.) การพัฒนาบริการสาธารณสุขมูลฐาน 11.) การเฝ้าระวังโรคติดต่อและปัญหาสาธารณสุขต่างๆ 12.) การพัฒนาศักยภาพของด่านตามแนวชายแดน 13.) การส่งเสริมสุขภาพและโภชนาการ และ14.) สาขาความร่วมมืออื่นๆ ที่ทั้ง 2 ฝ่ายตัดสินใจร่วมกัน
ทั้งนี้ บันทึกความเข้าใจฉบับดังกล่าวเป็นเอกสารความร่วมมือด้านสาธารณสุขฉบับแรกในรอบ 20 ปีของความร่วมมือด้านสาธารณสุขระหว่างประเทศไทยกับ สปป.ลาว หลังจากที่ทั้ง 2 ประเทศ ได้ลงนามในบันทึกช่วยจำ (Minutes of Discussion) ครั้งสุดท้ายเมื่อเดือนมีนาคม พ.ศ.2538
 